**Nebezpečný cestný úsek pri Ružovej Osade je kompletne zrekonštruovaný a bezpečnejší.**

**Rimavská Sobota (12.07.2016) - Nebezpečný úsek cesty I. triedy na trase E58 medzi Lučencom a Rimavskou Sobotou pri Ružovej Osade podstúpil komplexnú rekonštrukciu. Investorom projektu je Slovenská správa ciest a zhotoviteľom spoločnosť Skanska. Počas rekonštrukcie sa menilo nevyhovujúce výškové a smerové vedenie cesty a na mieste prestavby pribudlo veľa nových moderných prvkov. Projekt na zvýšenie bezpečnosti a plynulosti premávky v hodnote cca 5,6 mil. euro. je financovaný z peňazí Európskeho fondu regionálneho rozvoja cez Operačný program Doprava a štátneho rozpočtu.**

Nehodová lokalita pri Ružovej Osade sa nachádza na ceste I/50, ktorá je súčasťou hlavného južného ťahu Zvolen - Košice a spojnicou medzi východným a západným regiónom. Uvedený úsek bol miestom vážnych dopravných nehôd. Komplexne zrekonštruovaný a zmodernizovaný cestný úsek poskytne šoférom bezpečnejšiu a  plynulejšiu jazdu a  zamedzí tvoreniu kolón.

*„Novovybudovaná cesta má bezpečnejšie zväčšené polomery smerových a výškových oblúkov, na rekonštruovanom úseku pribudla nová križovatka, dva nové mosty cez miestne potoky a nové vjazdy do priľahlých obytných zón. Cestujúcim budú slúžiť dve novopostavené autobusové zastávky, chodníky popri hlavnej ceste a prechody pre chodcov s osvetlením. Pribudli nové bezpečné zvodidlá, ako aj dopravné značenie a vodiace zariadenia. Rekonštrukcia zahŕňala aj vybudovanie novej cestnej kanalizácie a troch nových staníc ORL ( odvádzače ropných látok )“* zhodnotil stavbu Anton Hečko, stavbyvedúci spoločnosti Skanska.

*„Hoci rekonštruovaný úsek celkovo meria len o niečo viac ako 2 kilometre, jednalo sa o komplexnú stavbu, ktorá si vyžiadala i vybudovanie dočasnej j obchádzkovej trasy, či preložku existujúcich nadzemných a podzemných inžinierskych sietí,“* dodal.

Upravovali sa i vodné toky miestnych potokov, svahy a násypy novej cesty. Pôda získaná z terénnych úprav sa efektívne použila na následnú rekultiváciu opustených úsekov cesty.

**Základné údaje o stavbe:**

Názov diela: I/50 Ružová Osada - Rekonštrukcia

Miesto stavby: Katastrálne územie obce Nové Hony, Veľké Dravce

 okres Lučenec a obce Ožďany, okres Rimavská Sobota

Stavebník: Slovenská správa ciest

Spôsob financovania: Európsky fond regionálneho rozvoja, Operačný program Doprava

Zhotoviteľ: Skanska SK a.s., Závod Cesty, mosty SK

Zmluvná cena: 5 567 439,31 € bez DPH

Začiatok výstavby: 4/2015